b'\n_START_ARTICLE_\nHieronymus Bosch\n_START_SECTION_\nBakgrunn og arbeid\n_START_PARAGRAPH_\nBosch ble d\xc3\xb8pt Jeroen van Aeken (Jerome van Aken) fordi faren og familien var fra Aachen.  Han levde trolig det meste av livet i f\xc3\xb8debyen \xe2\x80\x99s-Hertogenbosch. Man vet for \xc3\xb8vrig sv\xc3\xa6rt lite om ham fordi han etterlot seg verken dagbok eller andre notater. De rundt 40 maleriene hans er heller ikke datert. _NEWLINE_Mens enkeltarbeider, for eksempel Korsfestelsen, er noks\xc3\xa5 tradisjonelle, er mange, s\xc3\xa6rlig altertavlene, uvanlig fargerike og bisarre med motiver bygd p\xc3\xa5 religi\xc3\xb8s symbolisme og popul\xc3\xa6re legender. Detaljer i bildene kan knyttes til religi\xc3\xb8se tresnitt og trykk i samtida. Han har ogs\xc3\xa5 malt realistiske sjangerbilder. Stilmessig kan figurene hans likne de man finner hos flamske kunstnere som br\xc3\xb8drene Hubert og Jan van Eyck og Virgo inter Virgines-mesteren, men Bosch overrasker med et fantastisk og skremmende bildespr\xc3\xa5k. _NEWLINE_Bosch arbeidet for lokale kirker, men ogs\xc3\xa5 hoffet, og etter hans d\xc3\xb8d samlet Filip 2. av Spania maleriene hans. Den fineste samlinga er fortsatt i Prado-museet i Madrid. Han inspirerte samtidige kunstnere og fikk stor innflytelse gjennom trykk av arbeidene. Groteske Bosch-skapninger, -demoner og -uhyrer, som ofte er satt sammen av elementer fra mennesker, dyr og gjenstander, kan gjenfinnes i for eksempel Domenico Campagnolas kobberstikk. Pieter Brueghel d.e. innlemmet bildespr\xc3\xa5ket fra Bosch p\xc3\xa5 en selvstendig m\xc3\xa5te i sine egne malerier.\n_START_SECTION_\nAnnet\n_START_PARAGRAPH_\nHieronymus Bosch er ogs\xc3\xa5 navnet p\xc3\xa5 hovedpersonen i krimb\xc3\xb8kene til den amerikanske forfatteren Michael Connelly, da under dagligtale Harry Bosch'